Imtella' April 25, 2021 - Aġġornata 25 Ta' April, 2021 9:06pm Rapport: Ruth Castillo "Tbissem, tbissem bla ħtija, tbissem ħa ssebbaħ il-kamra li fiha msakkrin. Tbissem u ilbes it-tama" It-tbissima hija t-tama li tista' tagħti kulur lill-ħajjitna li fl-aħħar sena bħal intfit minħabba l-pandemija ta' Covid-19. Kulħadd, minn tfal sa anzjani, iffaċċja l-pandemija bil-mod tiegħu, bid-diffikultajiet u bit-tbatija tiegħu. "Ftakar fil-ġranet sbieħ… jiem ferrieħa." Dan huwa l-ispirtu tal-kanzunetta "Tbissem" kollaborazzjoni bejn il-Gvern u l-artisti Ira Losco u Matthew James Borg. Il-kompożizzjoni hija ta' Kris Spiteri, bl-arranġament sar minn Jagged House. Ira Losco qalet "dawn huma żmenijiet diffiċli ħafna għal kulħadd, b'mod differenti ħafna. Hemm min tilef dawk viċin tiegħu, hemm min tilef xogħlu, hemm min qed iħossu anzjuż u għandu problemi kbar. Aħna b'din id-diska xtaqna li nkantaw, nikkollaboraw flimkien u nwasslu messaġġ ta' pożittività li it is ok li titbissem ukoll." Matthew James Borg qal "nitbissmu mhux għax il-pandemija għaddiet għax ovvjament għadna għaddejjin minnha, però nitbissmu għax jekk nieħdu ħsieb lil xulxin u nipprovaw kemm jista' jkun ma nkunu egoisti lejn xulxin fil-futur għad nerġgħu niġu fi żmien kif konna, hopefully." Din hija t-tieni kolloaborazzjoni bejn li Ira Losco u Matthew James Borg, wara li f'Novembru li għadda ħarġu flimkien "In the Rain".